Ստամբուլում են գործում Թուրքիայի ամենահին սպորտային ակումբները։ «Բեշիկթաշ» ֆուտբոլային ակումբը, որը հիմնադրվել է 1903 թվականին, Թուրքիայում ներկայումս գործող ամենահին սպորտային ակումբն է։ Շնորհիվ իր ունեցած կարգավիճակի որպես Թուրքիայի միակ ակումբ՝ «Բեշիկթաշը» ներկայացրել է թե Օսմանյան կայսրությունը, և թե Թուրքիայի Հանրապետությունը միջազգային մրցաշարերի ժամանակ։ Այդ իսկ պատճառով, «Բեշիկթաշը» թուրքական միակ ակումբն է, որին թույլատրվել է իր լոգոյում տեղադրել Թուրքիայի պետական դրոշը[247]։ Ֆուտբոլային ակումբը ազգային առաջնությունում մի որոշ ժամանակ ունեցել է գերակա դիրք և միանձնյա առաջատարի դիրք[247]։ «Գալաթասարայը» և «Ֆեներբահչեը» առավել մեծ հաջողությունների են հասել միջազգային առաջնություններում և Թուրքիայի ազգային գավաթը՝ համապատասխանաբար 20 և 19 անգամ[248][249]։ «Գալաթասարայը» և «Ֆեներբահչեն» Ստամբուլի ֆուտբոլային այն ակումբներն են, որոնք արդեն մի քանի տասնամյակ լուրջ մրցակցում են միմյանց հետ։ «Գալաթասարայը» տեղակայված է քաղաքի եվրոպական հատվածում, իսկ «Ֆեներբահչեն»` ասիական։ Ընդորում, շատ սպորտային մեկնաբանների կարծիքով ստամբուլյան դերբին աշխարհում ամենադիտարժան և ամենաթեժ դերբիներից մեկն է[248]։ Ստամբուլում գործում են բասկետբոլի 7 ակումբներ՝ Անադոլու Էֆեսը, Բեշիկթաշը, Դարյուշշաֆաքան, Ֆեներբահչեն, Գալաթասարայը, Ստամբուլ Բույուքշեհիր Բելեդիյեսպորը և Բույուքչեքմեջե բասկետբոլը։ Այս ակումբները հանդես են գալիս Բասկետբոլի Թուրքիայի առաջնության բարձրագույն խմբում[250]։